CELEX: 32018D0486
Language: lv
Date: 2018-03-19 00:00:00
Title: Padomes Īstenošanas lēmums (ES) 2018/486 (2018. gada 19. marts), ar ko Ungārijai atļauj piemērot īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

23.3.2018   
            
            
               LV
            
            
               Eiropas Savienības Oficiālais Vēstnesis
            
            
               L 81/15
            
         PADOMES ĪSTENOŠANAS LĒMUMS (ES) 2018/486
   (2018. gada 19. marts),
   ar ko Ungārijai atļauj piemērot īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 291. panta 2. punktu,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Ievērojot Direktīvas 2006/112/EK 193. pantu, ikviens nodokļa maksātājs, kas veic preču piegādi vai pakalpojumu sniegšanu, par kuru uzliek nodokli, parasti atbild par pievienotās vērtības nodokļa (PVN) samaksu nodokļu iestādēm.
            
         
               (2)
            
            
               Lai cīnītos pret krāpšanu PVN jomā pagaidu nodarbinātības aģentūru nozarē, Ungārija 2014. gadā lūdza atļauju ieviest īpašu pasākumu, ar ko atkāpjas no Direktīvas 2006/112/EK 193. panta, lai varētu noteikt, ka par tāda personāla nodrošināšanu, kurš veic darbības, kas nav uzskaitītas minētās direktīvas 199. panta 1. punkta a) apakšpunktā, par PVN samaksu atbildīgā persona ir nodokļa maksātājs, kuram sniedz pakalpojumus (“apgrieztās maksāšanas sistēma”). Atļauja tika piešķirta ar Padomes Īstenošanas lēmumu (ES) 2015/2349 (2) un zaudēja spēku 2017. gada 31. decembrī.
            
         
               (3)
            
            
               Ar vēstuli, kas Komisijā reģistrēta 2017. gada 26. jūnijā, Ungārija lūdza atļauju piemērot īpašu pasākumu, ar ko atkāpjas no Direktīvas 2006/112/EK 193. panta, lai noteiktu, ka par PVN samaksu par personāla nodrošināšanu atbildīgs ir pakalpojumu saņēmējs.
            
         
               (4)
            
            
               Saskaņā ar Direktīvas 2006/112/EK 395. panta 2. punkta otro daļu Komisija ar 2017. gada 11. decembra vēstuli Ungārijas iesniegto pieprasījumu nosūtīja pārējām dalībvalstīm. Ar 2017. gada 12. decembra vēstuli Komisija paziņoja Ungārijai, ka tās rīcībā ir visa informācija, kas vajadzīga, lai izvērtētu pieprasījumu.
            
         
               (5)
            
            
               Saskaņā ar Ungārijas sniegto informāciju vairāki operatori pagaidu nodarbinātības aģentūru nozarē ir iesaistījušies krāpnieciskās darbībās un sniedz pakalpojumus, nemaksājot nodokļu iestādēm piemērojamo PVN. Tā kā šāda veida darbībai ne vienmēr vajadzīgs iepriekš veikt lielus pirkumus vai ieguldījumus, PVN, ko saņem minētās aģentūras, bieži vien būtiski pārsniedz atskaitāmo PVN, kuru tās samaksājušas saviem piegādātājiem. Vairākas šādas aģentūras, kurām bieži vien ir maz aktīvu vai to vispār nav, pēc tam, pat tikai pēc dažiem mēnešiem pazūd, tādējādi apgrūtinot vai padarot neiespējamu nesamaksātā PVN atgūšanu.
            
         
               (6)
            
            
               Atkāpe, kas nosaka, ka šādos gadījumos persona, kas atbild par PVN samaksu, ir persona, kurai sniedz šādus pakalpojumus, ļautu novērstu iespēju šādā veidā izvairīties no nodokļa samaksas. Ungārija ir norādījusi, ka pēc apgrieztās maksāšanas sistēmas ieviešanas attiecībā uz personāla nodrošināšanu Ungārijā nodarbinātības aģentūru skaits samazinājās, liekot domāt par tirgus attīrīšanos. Ungārija uzskata, ka apgrieztās maksāšanas sistēma ir izrādījies piemērots un efektīvs līdzeklis cīņā pret krāpniecisku praksi pagaidu nodarbinātības aģentūru nozarē.
            
         
               (7)
            
            
               Saskaņā ar Ungārijas sniegto informāciju ir ieviests ievērojams skaits pasākumu, lai cīnītos pret krāpšanu PVN jomā, un Ungārija plāno arī citus krāpšanas apkarošanas pasākumus, īpaši koncentrējoties uz pagaidu nodarbinātības aģentūrām. Neraugoties uz minētajiem pasākumiem, Ungārija uzskata, ka, lai vēl vairāk samazinātu kaitējumu nozarei, būtu jāturpina piemērot aizsargājošo apgrieztās maksāšanas sistēmu.
            
         
               (8)
            
            
               Vairākās personāla nodrošināšanas situācijās, kas uzskaitītas Direktīvas 2006/112/EK 199. panta 1. punkta a) apakšpunktā, jau ir iespējams noteikt, ka persona, kura ir atbildīga par PVN samaksu, ir pakalpojuma saņēmējs. Tādēļ, lai novērstu izvairīšanos no nodokļu maksāšanas, būtu jāatļauj Ungārijai piemērot apgrieztās maksāšanas sistēmu tāda personāla nodrošināšanai, kas nav jau minēts Direktīvā 2006/112/EK.
            
         
               (9)
            
            
               Atkāpei vajadzētu būt spēkā ierobežotu laikposmu, tāpēc tai būtu jāzaudē spēks 2020. gada 31. decembrī.
            
         
               (10)
            
            
               Lai nodrošinātu, ka tiek sasniegti šā pasākuma mērķi, tostarp nodrošinot iepriekš atļautās atkāpes nepārtrauktu piemērošanu un gādājot par juridisko noteiktību attiecībā uz taksācijas periodu, ir lietderīgi, ka šis lēmums tiek piemērots no 2018. gada 1. janvāra. Tā kā Ungārija atļaujas pagarinājumu lūdza 2017. gada 26. jūnijā un no 2018. gada 1. janvāra turpināja piemērot tiesisko regulējumu, kas tās tiesību aktos noteikts uz iepriekš atļautās atkāpes pamata, tiek pienācīgi respektēta attiecīgo personu tiesiskā paļāvība.
            
         
               (11)
            
            
               Ungārijas veicamajiem pasākumiem būtu jānovērš krāpšana konkrētajā nozarē, un tāpēc nebūtu vajadzīga nekāda turpmāka atkāpe no Direktīvas 2006/112/EK 193. panta attiecībā uz personāla nodrošināšanu.
            
         
               (12)
            
            
               Atkāpei nav nelabvēlīgas ietekmes uz Savienības pašu resursiem, ko veido iekasētais PVN,
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 193. panta, Ungārijai ir atļauts noteikt, ka par PVN samaksu atbildīgā persona ir nodokļa maksātājs, kuram nodrošina personālu, kas veic darbības, kuras nav minētas Direktīvas 2006/112/EK 199. panta 1. punkta a) apakšpunktā.
   2. pants
   Šis lēmums stājas spēkā tā paziņošanas dienā.
   To piemēro no 2018. gada 1. janvāra līdz 2020. gada 31. decembrim.
   3. pants
   Šis lēmums ir adresēts Ungārijai.
   
      Briselē, 2018. gada 19. martā
      
         
            Padomes vārdā –
         
         
            priekšsēdētājs
         
         R. PORODZANOV
      
   
   
      (1)  OV L 347, 11.12.2006., 1. lpp.
   
   
      (2)  Padomes Īstenošanas lēmums (ES) 2015/2349 (2015. gada 10. decembris), ar ko Ungārijai atļauj piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 330, 16.12.2015., 53. lpp.).